Komisijos reglamentas (EEB) Nr. 2185/87
1987 m. liepos 23 d.
dėl eksporto grąžinamųjų išmokų už tam tikrus Sutarties II priede nenurodytus tam tikrų gaminių pavidalu eksportuotus žemės ūkio produktus grąžinimo ir stojimo kompensacinių sumų sumokėjimo
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1975 m. spalio 29 d. Tarybos reglamentą (EEB) Nr. 2727/75 dėl bendro javų rinkos organizavimo [1] su paskutiniais pakeitimais, padarytais Reglamentu (EEB) Nr. 1900/87 [2], ypač į jo 16 straipsnio 6 dalį,
atsižvelgdama į 1981 m. birželio 30 d. Tarybos reglamentą (EEB) Nr. 1785/81 dėl bendro rinkų organizavimo cukraus sektoriuje [3] su paskutiniais pakeitimais, padarytais Reglamentu (EEB) Nr. 229/87 [4], ypač į jo 19 straipsnio 7 dalį,
atsižvelgdama į 1986 m. vasario 25 d. Tarybos reglamentą (EEB) Nr. 467/87, nustatantį stojimo kompensacinių sumų už grūdus sistemos taikymo bendrąsias taisykles įstojus Ispanijai [5], ypač į jo 7 straipsnį,
atsižvelgdama į 1986 m. vasario 25 d. Tarybos reglamentą (EEB) Nr. 469/86, nustatantį stojimo kompensacinių sumų cukraus sektoriuje sistemos taikymo bendrąsias taisykles [6], ypač į jo 7 straipsnį,
kadangi stojimo kompensacinė suma mokama už tam tikrus produktus, kuriais prekiaujama Bendrijos viduje;
kadangi prekyba tam tikrais produktais yra nukreipiama ir reikia imtis priemonių, kurios užkirstų kelią tokiems nukreipimams;
kadangi šiame reglamente nustatytos priemonės sutampa su atitinkamo Vadybos komiteto nuomone,
PRIĖMĖ ŠĮ REGLAMENTĄ:
1 straipsnis
1. Priede išvardytos ir valstybėje narėje išleistos į laisvą apyvartą prekės atitinka prekių, už kurias mokama grąžinamoji išmoka arba grąžinamosios išmokos, nustatytos už tokių gaminių pavidalu iš Bendrijos eksportuojamus žemės ūkio produktus, reikalavimus.
2. Kai šios prekės išleidžiamos į laisvą apyvartą, importuotojai grąžina sumokėtą grąžinamąją išmoką arba grąžinamąsias išmokas.
3. Tais atvejais, kai kompetentingai valdžios institucijai negalima įtikinamai įrodyti faktiškai sumokėtos grąžinamosios išmokos arba grąžinamųjų išmokų dydžio, laikomasi grąžinamosios išmokos dydžio, taikomo Bendrijoje tą dieną, kai prekės reimportuojamos. Grąžinamoji išmoka apskaičiuojama remiantis priede nurodytų pagrindinių produktų kiekiais.
4. Šio straipsnio 1, 2 ir 3 dalys netaikomos, kai importuotojas įrodo, kad:
- jis negavo grąžinamosios išmokos arba
- prekės kilusios iš trečiosios šalies.
2 straipsnis
Jeigu Bendrijoje prekės kilmės valstybei narei prekiaujant su valstybe nare, kurioje jos išleidžiamos į laisvą apyvartą, už 1 straipsnyje nurodytas prekes būtų sumokėta stojimo kompensacinė suma, stojimo kompensacinė suma būtų mokama, kai prekės išleidžiamos į laisvą apyvartą, ir tai valstybei narei, kurioje jos išleidžiamos į laisvą apyvartą; tarifui taikyti parenkama ta diena, kurią prekės išleidžiamos į laisvą apyvartą.
3 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1987 m. liepos 23 d.